DOI: 10.14457/tu.the.2022.1689
title: การศึกษาแนวทางการประเมินความคุ้มค่าของโครงการที่ได้รับการสนับสนุนจากกองทุนเพื่อการป้องกันและปราบปรามการค้ามนุษย์ของหน่วยงานภาครัฐ

description: การศึกษาครั้งนี้มีวัตถุประสงค์เพื่อศึกษาแนวทางการประเมินความคุ้มค่าของการจัดโครงการที่ได้รับการสนับสนุนจากกองทุนเพื่อการป้องกันและปราบปรามการค้ามนุษย์ในหน่วยงานภาครัฐ และเพื่อประเมินความคุ้มค่าของการจัดโครงการที่ได้รับการสนับสนุนจากกองทุนเพื่อการป้องกันและปราบปรามการค้ามนุษย์ในหน่วยงานภาครัฐ ใช้รูปแบบการศึกษาแบบผสานวิธี โดยผู้ศึกษาได้ดำเนินการวิจัยแบบเกิดพร้อมกันในรูปแบบเชิงสามเส้าแบบเกิดพร้อมกัน กลุ่มตัวอย่างเชิงปริมาณ คือ ผู้ที่เข้าร่วมโครงการที่ขอรับการสนับสนุนจากกองทุนเพื่อการป้องกันและปราบปรามการค้ามนุษย์ของหน่วยงานภาครัฐ 7 โครงการ จำนวน 338 คน เครื่องมือที่ใช้ในการศึกษา คือ แบบสอบถามแบบมีโครงสร้าง แล้วทำการวิเคราะห์ทีละประเด็น ประกอบด้วยการประเมินผลลัพธ์ การประเมินความคุ้มค่าของการดำเนินโครงการ กลุ่มตัวอย่างเชิงคุณภาพ คือ เจ้าหน้าที่ในหน่วยงาน/องค์กร ที่ดำเนินโครงการที่ได้รับงบประมาณสนับสนุนจากกองทุนเพื่อการป้องกันและปราบปรามการค้ามนุษย์ จำนวน 7 คน รวมกลุ่มตัวอย่างทั้ง 2 กลุ่ม เครื่องมือที่ใช้ในการศึกษา คือ แบบสัมภาษณ์แบบมีโครงสร้าง แล้วทำการวิเคราะห์ทีละประเด็น ประกอบด้วย การประเมินผลผลิต ประเมินผลลัพธ์ การประเมินความคุ้มค่าของการดำเนินโครงการ จากนั้นนำข้อมูลทั้ง 2 กลุ่ม มาอภิปรายผลการศึกษาร่วมกัน แล้วทำการสรุปผลการดำเนินการจัดโครงการในแต่ละด้าน ได้แก่ การประเมินผลผลิต ประเมินผลลัพธ์ การประเมินความคุ้มค่าของการดำเนินโครงการผลการศึกษา พบว่า จากการจัดโครงการที่ได้รับการสนับสนุนจากกองทุนฯ ในหน่วยงานภาครัฐ ทั้ง 7 โครงการ ด้านผลผลิตจากการจัดโครงการมีผลการประเมินเป็นไปในทิศทางเดียวกัน กล่าวคือ สามารถดำเนินโครงการให้เป็นไปตามวัตถุประสงค์ที่กำหนดไว้ในโครงการ มีจำนวนผู้เข้าอบรมและกลุ่มเป้าหมายเป็นไปตามที่กำหนด และสามารถดำเนินงานดำเนินงานได้ตามแผนที่กำหนดไว้ได้แล้วเสร็จ ร้อยละ 100 ด้านผลลัพธ์จากการจัดโครงการมีผลการประเมินเป็นไปในทิศทางเดียวกัน กล่าวคือ การดำเนินโครงการสามารถนำไปใช้ในการดำเนินงานด้านการป้องกันแก้ไข ปัญหาการค้ามนุษย์ได้เพิ่มขึ้น การจัดโครงการมีความสอดคล้องกับกลุ่มเป้าหมายและพื้นที่ และสอดคล้องกับผลการจัดโครงการที่กำหนดไว้ในสัญญารับเงินอุดหนุน ด้านความคุ้มค่า แบ่งการประเมินออกเป็น 2 ด้าน ดังนี้ ด้านประสิทธิภาพ ในการประเมินไม่ใช่ตัวเงิน พบว่า มีผลการประเมินเป็นไปในทิศทางเดียวกัน กล่าวคือ ระยะเวลามีความเพียงพอต่อการดำเนินโครงการ สถานที่เหมาะสม ใช้งบประมาณคุ้มค่า และกิจกรรมสอดคล้องกับบริบทสถานการณ์การค้ามนุษย์ในพื้นที่ ในการประเมินในรูปของตัวเงิน พบว่า มีโครงการที่ได้รับการสนับสนุนจากกองทุนฯ ในหน่วยงานภาครัฐ จำนวน 3 โครงการ ได้รับผลตอบแทนมากกว่าค่าใช้จ่ายในโครงการซึ่งถือว่าได้กำไรจากการจัดโครงการ แต่มีโครงการที่ได้รับการสนับสนุนจากกองทุนฯ ในหน่วยงานภาครัฐ จำนวน 4 โครงการ ที่ได้รับผลตอบแทนน้อยกว่าค่าใช้จ่ายในโครงการ และด้านประสิทธิผล พบว่า มีผลการประเมินเป็นไปในทิศทางเดียวกัน กล่าวคือ การดำเนินโครงการทำให้เกิดความรู้ที่ส่งผลให้การดำเนินงานมีคุณภาพเพิ่มมากขึ้น ความรู้ที่ได้รับเพียงพอต่อการดำเนินการป้องกัน แก้ไข ปัญหาการค้ามนุษย์และตรงต่อความต้องการ และมีความสอดคล้องกับสถานการณ์การค้ามนุษย์ในพื้นที่ข้อเสนอแนะต่อโครงการ ควรให้ผู้ที่เข้าร่วมอบรมในโครงการฯ มีความรู้เบื้องต้นเกี่ยวกับการป้องกันและเฝ้าระวังปัญหาการค้ามนุษย์เพื่อให้มีความรู้พื้นฐานก่อนเข้ารับการอบรม เช่น มีการประชาสัมพันธ์การดำเนินงานด้านการป้องกันและเฝ้าระวังปัญหาการค้ามนุษย์ภายในชุมชนอย่างต่อเนื่อง หรือมีช่องทางในการสื่อสารความรู้เกี่ยวกับการป้องกันและเฝ้าระวังปัญหาการค้ามนุษย์ภายในชุมชนผ่านทางออนไลน์ต่างๆ เพื่อเป็นการคัดกรองกลุ่มเป้าหมายที่เข้าร่วมโครงการที่มีความสนใจในการเป็นเครือข่ายการปฏิบัติงานด้านการป้องกันและเฝ้าระวังปัญหาการค้ามนุษย์อย่างแท้จริง